วิริยะชี้ปี’54ประกันเล็กอยู่ยาก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ยากเหตุคปภ.ปรับฐานเบี้ยรถยนต์ คิดเป็นเจ้าตลาดต้องลดราคา
โพสต์ทูเดย์ — วิริยะฯ หวั่นบริษัทประกันขนาดเล็กอยู่ยาก หลัง คปภ. ปรับฐานเบี้ยรถใหม่ปี 2554 
นายกฤตวิทย์ ศรีพสุธา รองกรรมการผู้จัดการ บริษัท วิริยะประกันภัย เปิดเผยว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะมีการปรับฐานเบี้ยรถครั้งใหม่ จะทำให้เบี้ยประกันรถของบริษัท วิริยะฯ ลดลง และบริษัทประกันภัยรายใหญ่อื่นๆ จะปรับลดลงด้วย ซึ่งจะทำให้บริษัทขนาดเล็กแข่งขันยากขึ้น
“สิ่งที่น่ากังวล คือ บริษัทเล็กจะดึงเบี้ยลงไปอีก จากเดิมที่ราคาเบี้ยเขาต่ำอยู่แล้ว แล้วเขาจะอยู่ได้มั้ย” นายกฤตวิทย์ กล่าว
นายกฤตวิทย์ กล่าวว่า ทาง คปภ.ไม่ควรจะปรับฐานเบี้ยประกันรถครั้งใหม่ แต่ควรจะกำหนดเพดานขั้นต่ำเอาไว้ แล้วให้แต่ละบริษัทกำหนดราคาให้สอดคล้องกับต้นทุน จะทำให้บริษัทมีความมั่นคง เพราะ คปภ.ต้องดูแลทั้งลูกค้า และดูแลบริษัทประกันภัยด้วย
“ถ้ารายใหญ่ปรับราคาลง รายเล็กก็ต้องลดราคาลงด้วย ไม่งั้นอยู่ไม่ได้ สิ่งที่ตามมา คือ เขามีเงินพอเพียงที่จะจ่ายสินไหมให้ลูกค้าไหม” นายกฤตวิทย์ กล่าว
นายกฤตวิทย์ กล่าวว่า ที่ผ่านมาลูกค้าไม่เคยมีการร้องเรียนว่าเบี้ยประกันรถแพง มีแต่ร้องเรียนว่าจ่ายสินไหมล่าช้า ซึ่งเป็นผลมาจากสภาพคล่องไม่เพียงพอ คปภ.จึงควรจะป้องกันไม่ให้เกิดปัญหาดังกล่าว
นอกจากนี้ ในปี 2554 บริษัทขนาดเล็กจะต้องเผชิญกับการดำรงเงินกองทุนตามประเภทความเสี่ยง (RBC) ที่เป็นภาระหนัก เพราะอาจเตรียมตัวมาไม่ดีพอ เช่น การลงทุนในหุ้นจากเดิมไม่ต้องตั้งสำรอง แต่ต่อไปต้องตั้งสำรองไว้ 16% ของเงินที่ลงทุน ยิ่งลงทุนกระจุกตัวมาก ยิ่งต้องตั้งสำรองสูง
แหล่งข่าวจากสมาคมประกันวินาศภัย เปิดเผยว่า ปัญหาคือบริษัทประกันภัยที่ต้องการสภาพคล่องจะทำให้แข่งขันอย่างไร้สติ โดยไม่คำนึงว่าเบี้ยที่รับเข้ามานั้นไม่เพียงพอรองรับความเสี่ยง
ทั้งนี้ โดยเฉพาะบริษัทประกันภัยที่มีความแข็งแกร่งทางการเงิน ส่วนใหญ่อัตราส่วนในการที่จ่ายเงินค่าสินไหมทดแทนต่อเบี้ยประกันภัยที่รับเข้ามา หรือ Loss Ratio จะอยู่ประมาณ 60% ค่านายหน้าประมาณ 20% ค่าใช้จ่ายในการออกกรมธรรม์และดำเนินงานของบริษัท 10% ทำให้ยังมีกำไรประมาณปีละ 10%
อย่างไรก็ตาม บริษัทที่ขาดการบริหารที่ดี และบริษัทขนาดเล็กจะมีต้นทุนค่าใช้จ่ายนายหน้าและค่าดำเนินงานสูง เพราะเกิดจากการคิดเบี้ยต่ำ ทำให้ขาดสภาพคล่องในการจ่ายค่าสินไหมทดแทน